Vergeet van Mars – begin nader tuisFoto: Nasa Te midde van groot planne om mense op Mars te vestig, met die Suid-Afrikaans gebore miljardêr Elon Musk wat selfs van ’n miljoen koloniste praat, meen ander dit sal meer sin maak om mense in reuse-sfere in wentelbane naby die aarde te laat woon. Dié sfere, bekend as die O’Neill-silinder, sal só na aan die aarde wentel dat hy, soos die internasionale ruimtestasie, grootliks binne die beskermende band van die aarde se magneetveld sal wees. Hiermee sal een van die groot probleme van bestraling wat reisigers na Mars sal beleef, uitgeskakel word. Voorts word die voorgestelde bewoners op Mars aan slegs ’n derde van die swaartekrag op aarde blootgestel, en Nasa meen daar bestaan geen inligting oor hoe dit die mens op die lang duur gaan affekteer nie. Die kolonies op Mars asook dié wat om die aarde wentel sal vir dekades, indien nie eeue nie, van die aarde afhanklik wees. In hul poging om onafhanklik van die aarde te wees sal grondstowwe vir die wentelende sfere op die maan en asteroïede gemyn word. Bron: Christian Science Monitor